NORAKSTS

|  |  |
| --- | --- |
| 21.12.2023. | Nr.13/15 |

**ATĻAUJA JAUNAS ATKRITUMU APSAIMNIEKOŠANAS DARBĪBAS UZSĀKŠANAI**

 **NEKUSTAMAJĀ ĪPAŠUMĀ AVIĀCIJAS IELĀ 18G, JELGAVĀ**

2023. gada 8. novembrī saņemts SIA “Nordic Plast” (reģistrācijas Nr.40003495810, juridiskā adrese: Rūpnīcu iela 4, Olaine, Olaines novads, LV-2114) iesniegums, kurā lūdz pašvaldību saskaņot jaunas atkritumu apsaimniekošanas darbības uzsākšanu nekustamajā īpašumā Aviācijas ielā 18G (kadastra apzīmējums 09000270229) Jelgavā, kurā paredzēta plastmasas atkritumu pārstrāde.

Nekustamais īpašums (nedzīvojamās telpas un teritorija) Aviācijas ielā 18G (kadastra apzīmējums 09000270229) ir SIA “AREA BALT” īpašums. SIA “Nordic Plast” ar SIA “AREA BALT” 2023. gada 30. jūnijā noslēgts nekustamā īpašuma nomas līgums, ar kuru SIA “Nordic Plast” ir atļauts lietot nekustamo īpašumu komercdarbības veikšanai.

Nekustamajā īpašumā plānots veikt plastmasas atkritumu pārstrādi, kā galaproduktu saražojot otrreizējās izejvielas – granulas. Tiks ražotas zema blīvuma polietilēna (LDPE) granulas no lietota iepakojuma (polietilēna plēves) un agroplēves, polipropilēna (PP) granulas no “Big-bag” maisiem un citiem polipropilēna (PP) atkritumiem. Darbs tiks organizēts maiņās 24 h dienā, 365 dienas gadā.

SIA “Nordic Plast” darbības rezultātā tiek veikta atkritumu savākšana, šķirošana un reģenerācija, kā rezultātā tiek nodrošināta materiālu otrreizēja izmantošana, atkritumu apsaimniekošana atbilstoši normatīvo aktu prasībām un samazināts atkritumu poligonos apglabāto atkritumu daudzums.

Visi atkritumi – izejvielas un ražošanas procesā radušies atkritumi – līdz pārstrādei vai līdz nodošanai atkritumu apsaimniekotājam tiks uzglabāti tikai speciāli aprīkotās un tam paredzētās vietās – uz ūdeni un piesārņojošas vielas necaurlaidīga seguma, un apstākļos, kas nerada kaitējumu videi, cilvēku veselībai un īpašumam, atbilstoši normatīvajiem aktiem par atkritumu apsaimniekošanu.

Saskaņā ar Pašvaldību likuma 4.panta pirmās daļas 15.punktu un Jelgavas pilsētas teritorijas plānojumu (apstiprināts ar Jelgavas pilsētas domes 2017. gada 23. novembra saistošajiem noteikumiem Nr.17-23 “Teritorijas izmantošanas un apbūves noteikumu un grafiskās daļas apstiprināšana”), nekustamajām īpašumam Aviācijas ielā 18G (kadastra apzīmējums 09000270229) Jelgavā, noteiktā atļautā izmantošana ir “Rūpnieciskās apbūves teritorija”, kurā viens no teritorijas galvenajiem izmantošanas veidiem ir “Atkritumu apsaimniekošanas un pārstrādes uzņēmumu apbūve”.

Atkritumu apsaimniekošanas likuma 8.panta pirmās daļas 2.punktā noteikts, ka pašvaldība pieņem lēmumu par jaunu reģenerācijas un infrastruktūras objektu izvietošanu savā administratīvajā teritorijā.

 Pamatojoties uz Pašvaldību likuma 10. panta pirmās daļas 21.punktu un Atkritumu apsaimniekošanas likuma 8.panta pirmās daļas 2.punktu un SIA “Nordic Plast” 2023. gada 8. novembra iesniegumu par jaunas atkritumu apsaimniekošanas darbības uzsākšanu - plastmasas atkritumu pārstrādi, Aviācijas ielā 18G, Jelgavā,

**JELGAVAS VALSTSPILSĒTAS PAŠVALDĪBAS DOME NOLEMJ:**

Atļaut uzsākt jaunu atkritumu apsaimniekošanas darbību - plastmasas atkritumu pārstrāde, ievērojot normatīvajos aktos par atkritumu apsaimniekošanu noteiktās prasības, Aviācijas ielā 18G (kadastra apzīmējums 09000270229), Jelgavā.

Jelgavas valstspilsētas pašvaldības domes lēmumu viena mēneša laikā var pārsūdzēt Administratīvajā rajona tiesas Jelgavas tiesu namā (Atmodas iela 19, Jelgava, LV-3007).

Domes priekšsēdētājs *(paraksts)* A.Rāviņš

NORAKSTS PAREIZS

Jelgavas valstspilsētas pašvaldības

Iestādes “Centrālā pārvalde”

Administratīvā departamenta

Lietvedības nodaļas vadītāja  B.Jēkabsone

2023. gada 21. decembrī